Као члан Месног комитета КПЈ за Беране, учествовао је 14. јула 1941. године у Мојковцу на састанку Обласног комитета КПЈ за Санџак, на коме је одлучено да се спроведу директиве Политбироа ЦК КПЈ и Покрајинског комитета КПЈ за Црну Гору, Боку и Санџак о дизању народног устанка. Непосредно пре избијања Тринаестојулског устанка у беранском срезу, италијанске окупаторксе власти су извршиле претрес куће породице Митровић и ухапсиле су Радомировог старијег брата Милета Митровића (1902—1941), кога су 17. јула, заједно с осморицом родољуба, стрељају на Јасиковцу, изнад Берана. У тренутку ове рације, Радомир се налазио ван града, па је на тај начин избегао хапшење.